เหล็กเกาะกระแสศก.ฟื้น คาดปีหน้าความต้องการพุ่งสิบล้านตัน
โพสต์ทูเดย์ &#8211; คาดบริโภคเหล็กในปีหน้าอยู่ในระดับ 12.5 ล้านตัน หากมาบตาพุดคลี่คลาย
23 ธ.ค. 2552

โพสต์ทูเดย์ – คาดบริโภคเหล็กในปีหน้าอยู่ในระดับ 12.5 ล้านตัน หากมาบตาพุดคลี่คลาย 
นายวิกรม วัชระคุปต์ ผู้อำนวยการสถาบันเหล็กและเหล็กกล้าแห่งประเทศไทย เปิดเผยว่า แนวโน้มการบริโภคเหล็กในปี 2553 มีสถานการณ์ค่อนข้างดี โดยปริมาณความต้องการใช้เหล็กไม่น่าจะน้อยกว่าปีนี้ที่อยู่ที่ระดับ 10 ล้านตัน ซึ่งจากการคาดการณ์หากความเชื่อมั่นนักลงทุนกลับคืนมา เกิดการลงทุนจากภาคเอกชน และปัญหามาบตาพุดสามารถแก้ไขปัญหาได้ คาดว่าปริมาณความต้องการน่าจะอยู่ในระดับสูงถึง 12.5 ล้านตัน 
ทั้งนี้ เป็นผลมาจากในปีหน้าอุตสาหกรรมอสังหาริมทรัพย์น่าจะขยายตัวได้ดี ประกอบกับอุตสาหกรรมต่อเนื่อง เช่น ยานยนต์  เครื่องใช้ไฟฟ้า เป็นต้น จะมีอัตราการขยายตัวค่อนข้างดีสอดคล้องกับภาวะเศรษฐกิจโลกที่เริ่มฟื้นตัวขึ้น
อย่างไรก็ตาม สถาบันฯ ได้ประเมินความต้องการบริโภคเหล็กไว้ที่ 3 กรณี ได้แก่ กรณีต่ำสุด คือ สถานการณ์เศรษฐกิจไม่ฟื้นตัวในระดับต่ำ สถานการณ์มาบตาพุดไม่ยังไม่มีความชัดเจน ภาคเอกชนไม่เกิดการลงทุนจะมีความต้องการใช้เหล็กปริมาณ 10.9 ล้านตัน กรณีปานกลาง คือ เศรษฐกิจขยายตัวปานกลางจะมีความต้องการใช้เหล็ก 11.7 ล้านตัน และกรณีสูงสุด คือ ความเชื่อมั่นนักลงทุนกลับมา เกิดการลงทุนจากภาคเอกชน และปัญหามาบตาพุดคลี่คลาย ปริมาณความต้องการใช้เหล็กจะอยู่ที่ระดับ 12.5 ล้านตัน 
สำหรับสถานการณ์ราคาเหล็กในปีหน้า น่าจะอยู่ในระดับไม่ต่างจากปีนี้มากนักและขยับตัวขึ้นลงเล็กน้อย โดยราคาในเดือนธ.ค. 2552 เศษเหล็กราคา 8,875 บาทต่อตัน บิลเล็ตหรือเหล็กแท่ง 1.56 หมื่นบาทต่อตัน เหล็กเส้น 1.85 หมื่นบาทต่อตัน และเหล็กแผ่น 1.92 หมื่นบาทต่อตัน